Guvernul a aprobat luni, 11 martie, calendarul acțiunilor din perioada electorală pentru alegerile europarlamentare și locale din 9 iunie. Campania electorală propriu-zisă va începe pe 10 mai.
Astăzi, 12 martie a început perioada electorală, aidică intervalul de timp cuprins între ziua anunțării oficiale a datei la care vor avea loc alegerile și data publicării rezultatelor finale ale acestora prin publicarea lor în Monitorul Oficial al României, după soluționarea contestațiilor.
Cel mai târziu la data de 16 martie 2024, vor fi desemnați judecătorii din Biroul Electoral Central și vor fi stabilite pentru alegerile europarlamentare din 9 iunie:
- modelul listei electorale permanente,
- modelul listei electorale speciale,
- al copiei de pe lista electorală specială,
- al listei electorale suplimentare,
- al extrasului de pe lista electorală suplimentară,
- a modelului listei susținătorilor,
- a modelului buletinului de vot.
Pe 19 martie începe depunerea la Biroul Electoral Central a protocoalelor de constituire a alianțelor electorale la alegerile pentru membrii din România în Parlamentul European.
În termen de 10 zile de la începerea perioadei electorale, dar nu mai târziu de 21 martie 2024, vor fi stabilite modelele ștampilelor electorale și modelul timbrului autocolant.
La 10 zile după constituirea Biroului Electoral Central, cel târziu pe data de 27 martie 2024, se va încheia perioada de depunere a protocoalelor de constituire a alianțelor electorale la alegerile pentru membrii din România în Parlamentul European din anul 2024.
Până la data de 10 aprilie 2024, se vor depune cererile de înscriere în listele electorale speciale pentru alegerea membrilor din România în Parlamentul European din anul 2024. Este vorba despre cetățenii cu drept de vot ai statelor membre ale Uniunii Europene, altele decât România, care au domiciliul sau reședința în România.
Până la aceeași dată, ora 24, vor fi depuse și înregistrate candidaturile la alegerile pentru membrii din România în Parlamentul European, iar în termen de 24 de ore de la înregistrarea candidaturii vor fi înaintate, către Consiliul Național pentru Studierea Arhivelor Securității, declarațiile pe propria răspundere ale candidaților despre calitatea de lucrători ai Securității sau de colaboratori ai acesteia.
Pe 11 aprilie vor fi publicate listele de candidați și candidaturile independente pentru același tip de alegeri. Data la care acestea rămân definitive va fi 29 aprilie 2024, iar pe 30 aprilie 2024 se va stabili numărul de ordine de pe buletinele de vot a partidelor, organizațiilor, alianțelor care au depus liste de candidați, precum și a candidaților independenți.
Până la 1 mai vor fi făcute publice declarațiile de avere și de interese ale candidaților.
Alegeri locale: primari și consilieri locali, președinți CJ și consilieri județeni
Cel mai târziu până la data de 15 aprilie 2024, se vor desemna preşedinţii birourilor electorale de circumscripţie şi locţiitorii acestora pentru alegerile locale care au loc la aceeași dată cu cele europarlamentare, 9 iunie 2024.
Pe 16 aprilie 2024 începe înregistrarea alianțelor electorale la alegerile pentru autoritățile administrației publice locale și depunerea candidaturilor pentru aceste alegeri.
În maximum 10 zile de la data înființării birourilor electorale de circumscripție, cel mai târziu la data de 25 aprilie, se va încheia perioada de înregistrare a alianțelor electorale.
Cetăţenii cu drept de vot care şi-au stabilit reşedinţa de mai mult de 6 luni înaintea datei scrutinului în circumscripţia electorală în care au loc alegeri vor depune la primării, până cel mai târziu cu 45 de zile înaintea datei scrutinului, 25 aprilie, solicitările de înscriere în Registrul electoral cu adresa de reședință.
Cu cel târziu cu 40 de zile înaintea datei alegerilor, 30 aprilie, se va solicita acordarea timpilor de antenă, către conducerile posturilor de radiodifuziune şi televiziune, publice şi private sau, după caz, ale studiourilor teritoriale ale acestora, la alegerile pentru autoritățile administrației publice locale.
Data de 30 aprilie este și data limită de depunere a candidaturilor la alegerile locale.
Pe 8 mai vor rămâne definitive candidaturile.
Campania electorală începe pe 10 mai
Pentru ambele scrutinuri, până la data de 10 mai vor fi delimitate şi numerotate secţiile de votare din ţară, precum şi sediilor acestora, și vor fi aduse la cunoştinţă publică aceste măsuri.
De asemenea, în data de 10 mai, va începe campania electorală, care se va încheia pe 8 iunie, la ora 7:00.
Pe 9 iunie 2024, la ora 7:00, va începe procesul de votare, pentru ambele scrutinuri, și se va încheia în aceeași zi, la ora 22:00.
Alegătorii care la ora 22:00 se află la sediul secției de votare, precum și cei care se află la rând în afara sediului secției de votare, pot vota până cel mult la ora 23.59.
După numărarea voturilor și soluţionarea eventualelor sesizări sau contestații, rezultatele alegerilor alegerile pentru autoritățile administrației publice locale și pentru membrii din România în Parlamentul European, din anul 2024, vor fi validate și publicate în Monitorul Oficial al României, Partea I.
Angela Croitoru